**Nagovor predsednika Državnega sveta Mitje Bervarja na otvoritvi razstave dr. Borisa Skalina**

(Državni svet, 7. januar 2015)

Spoštovani gospe in gospodje, cenjeni avtor razstave dr. Boris Skalin, dovolite mi, da vas vse skupaj prisrčno pozdravim ob današnjem nadvse prijetnem dogodku. V novo leto v Državnem svetu vstopamo z otvoritvijo razstave podob krajev in ljudi, ki jih je dr. Skalin s fotografijo uspel ujeti v večni trenutek časa. Vse te podobe nas tukaj in zdaj nagovarjajo, nas vabijo k razmisleku in nam zastavljajo vprašanje, od kot posamezniki in družba prihajamo in, kar je še pomembneje, kam smo namenjeni.

Z odprtjem razstave želimo v Državnem svetu RS obuditi del spomina na knapovsko tradicijo v Sloveniji, ki ni globoko zaznamovala le Zasavja, ampak tudi Šaleško dolino, Koroško, Idrijsko... Ta bogata tradicija ne sme iti v pozabo tudi zavoljo znoja in solz, ki so jo številne generacije prelile v četrt tisočletja garanja pod zemljo. Ob tem se je oblikoval značaj posameznika, družin in našega naroda.

Dr. Borisa Skalina se je duh Revirjev dotaknil že v rani mladosti in ga zvesto spremlja vse do danes. Kako globoko je segel ta zgodnji mladostni vtis, odražajo fotografije, ki mojstrsko zaživijo med nami. In čeprav so se mnogi stroji že ustavili, jame zaprle in dimniki ugasnili, ostaja nepozaben spomin na ljudi, na knape, ki so dan za dnem, dolga leta vstopali v jame in kot so dejali:*»v vročem znoju in brez sončne luči delali svoji domovini čast.«*

Vsaka fotografija je unikatna in pripoveduje svojo zgodbo. A v ozadju fotografij je čutiti avtorjevo veliko spoštovanje do ljudi, ki jih je življenjska usoda popeljala na enega najtrših življenjskih izzivov, ki ga ni zmogel prav vsak, saj, kot poje knapovska pesem, *»kdor se rad boji, pod zemljo ta naj ne hodi kruha iskat …«.*

Danes pesem krampov zamira in »kamerati« se razhajajo. Luči ugašajo in zasavskim krajem in ljudem napovedujejo povsem drugačno prihodnost. A nobeno delo ni izgubljeno! Trdo knapovsko življenje je Zasavce izklesalo in jih utrdilo - premorejo klenost in vztrajnost, kar vzbuja optimizem in upanje na lepše čase.

Spoštovani gospe in gospodje,

fotografije dr. Skalina pritrjujejo ugotovitvi, da tisti, ki je knapovski duh doživel skozi lastno izkušnjo, še veliko bolje razume pomen medčloveških odnosov - da ni vse v denarju in da svet držijo pokonci tudi druge vrednote, predvsem tovarištvo in solidarnost, brez katerih v surovih razmerah globoko pod površjem ni bilo mogoče preživeti.

Rudarji so vse te pozitivne vrednote prenašali »na svetlo«, v vsakdanje življenje, in kljub zunanji robatosti gojili plemenitost v odnosih, kar v današnji družbi vse prevečkrat pogrešamo. Izzivi, ki so jih doživljali v jami, nenehna razpetost med življenjem in smrtjo, je zaznamovala njihov pogled na vsakdan. Del tega iskrenega razpoloženja veje tudi iz fotografij, ki so danes na ogled.

Zahvaljujem se dr. Borisu Skalinu za njegov dokumentarni in umetniški fotografski zapis, ter vas vabim k ogledu.

Hvala.